Апрель айҙары ине. Әүештауға барыу тураһында көн дә уйлап хыялланып йөрөй башланым. Унда барыу өсөн күңелдең саф, хистәрҙең ихлас, уйҙарҙың изге булырға тейешлеген иҫләп, Аллаһы Тәғәләмә һыйынып, доғалар уҡып ҡына йөрөйөм. Әүлиә тураһындағы яҙмаларҙы эҙләп ҡарайым. Әлбиттә, еребеҙгә сама менән бынан мең ярым йыл элек килеп киткән рухани тураһында мәғлүмәт бик аҙ. Шулай ҙа күңел күҙе һиҙгер кешегә күп нәмә асыҡлана. Шәйх Мөхәммәт Миһнән Рамаҙан Алйүши, минеңсә, алтынсы- етенсе быуаттарҙа башҡорт халҡына ислам динен таратыр өсөн Ғәрәп илдәренән ебәрелгән изге зат була. Үҙенең Аллаһы Тәғәләгә бирелгәнлеге, ислам диненә инанғанлығы, йәшәйеше, холоҡ-фиғеле, әҙәп-тәҡүәлеге менән ерле халыҡ алдында тәрән ихтирам ҡаҙана. Быға дәлил – халыҡ хәтере. Уның маҡсатына ирешә алыуына тарих шаһит. Юҡҡа ғынамы ни Учалы ерлеге бөйөк әүлиә Әлйүши Рамаҙандың эштәрен дауам иттереүсе йәнә бер арҙаҡлы затты халҡыбыҙға бүләк итә?! Ул – мәшһүр шәйх Зәйнулла Рәсүлев. Мең ярым йыл арауығында халыҡ хәтерендә йәшәһен, иҫләһендәр өсөн, әлбиттә, кәмендә йә пәйғәмбәр булыу, йә Аллаһы Тәғәләгә бик яҡын торған илаһи зат булыу кәрәктер.